Košarkaška reprezentacija Grčke
Košarkaška reprezentacija Grčke (grčki: Eθνική Oμάδα Καλαθοσφαίρισης Ελλάδος) predstavlja Grčku na međunarodnim košarkaškim takmičenjima i njom upravlja Košarkaški savez Grčke. Grčka je trenutno na devetom mjestu FIBA svjetskog poretka. Grčka je učestvovala osam puta na svjetskim prvenstvima, a najbolji uspjeh su postigli 2006. kada su osvojili srebrnu medalju nakon pobjede protiv Sjedinjenih Američkih Država u polufinalu rezultatom 101–95. Grčka se također 28 puta kvalifikovala za EuroBasket gdje su dva puta bili prvaci, te su još osvajali srebro (1989) i dvije bronzane medalje (1949, 2009). Najbolji trenutci reprezentacije na takmičenjima su pobjeda protiv Sovjetskog Saveza u finalu EuroBasketa 1987. rezultatom 103–101 u Atini, te pobjeda protiv Njemačke rezultatom 78–62 u finalu EuroBasketa 2005. Nadalje, Grčka se četiri puta takmičila na Olimpijskim igrama, a njihovi najbolji plasmani su tri peta mjesta (1996, 2004, 2008). Grčka je jedina reprezentacija na svijetu koja je porazila Sjedinjene Američke Države tokom ere Mikea Krzyzewskog (2005–2016), pod čijim vodstvom je SAD ostao neporažen i prije i poslije tog polufinala Svjetskog prvenstva 2006, uključujući sva velika takmičenja.